CELEX: 32021D1274
Language: hu
Date: 2021-07-27 00:00:00
Title: Az Európai Központi Bank (EU) 2021/1274 határozata (2021. július 27.) a gyártó akkreditációjával kapcsolatos bizonyos határozatok meghozatalára vonatkozó hatásköröknek, valamint az akkreditált gyártók akkreditációs eljárásaival kapcsolatos bizonyos hatásköröknek a továbbruházásáról és az (EU) 2016/1975 határozat hatályon kívül helyezéséről (EKB/2021/32)

2021.8.2.   
               
               
                  HU
               
               
                  Az Európai Unió Hivatalos Lapja
               
               
                  L 278/1
               
            
         AZ EURÓPAI KÖZPONTI BANK (EU) 2021/1274 HATÁROZATA
         (2021. július 27.)
         a gyártó akkreditációjával kapcsolatos bizonyos határozatok meghozatalára vonatkozó hatásköröknek, valamint az akkreditált gyártók akkreditációs eljárásaival kapcsolatos bizonyos hatásköröknek a továbbruházásáról és az (EU) 2016/1975 határozat hatályon kívül helyezéséről (EKB/2021/32)
         AZ EURÓPAI KÖZPONTI BANK IGAZGATÓSÁGA,
         tekintettel az Európai Unió működéséről szóló szerződésre és különösen annak 128. cikke (1) bekezdésére,
         tekintettel a Központi Bankok Európai Rendszere és az Európai Központi Bank Alapokmányára és különösen annak 16. cikkére,
         tekintettel az euro biztonságos kezelést igénylő alkotóelemei, valamint az euro alkotóelemei gyártóinak akkreditációs eljárásáról szóló, 2020. április 27-i (EU) 2020/637 európai központi banki határozatra (EKB/2020/24) (1) és különösen annak 20. cikke (2) és (3) bekezdésére,
         mivel:
         
                     (1)
                  
                  
                     Az (EU) 2020/637 határozat (EKB/2020/24) 20. cikkének (1) bekezdése értelmében az Igazgatóság rendelkezik a gyártó akkreditációjával kapcsolatos, a határozat 6. cikkének (1), (3) és (7) bekezdése, 7. cikke, 10. cikke, 14. cikkének (1) és (4) bekezdése és 16–19. cikke szerinti valamennyi határozat meghozatalára vonatkozó hatáskörrel. Az (EU) 2020/637 határozat (EKB/2020/24) 20. cikkének (2) bekezdése lehetővé teszi az Igazgatóság számára, hogy a gyártó akkreditációjával kapcsolatos egyes határozatok meghozatalára vonatkozó hatáskört továbbruházza valamely tagjára. Továbbá, az (EU) 2020/637 határozat (EKB/2020/24) 20. cikkének (3) bekezdése értelmében az Igazgatóság egyes döntéshozatali hatásköröket továbbruházhat az Európai Központi Bank (EKB) operatív szintjére.
                  
               
                     (2)
                  
                  
                     Az akkreditációs eljárások további egyszerűsítése érdekében a gyártó akkreditációjával kapcsolatos, az (EU) 2020/637 határozat (EKB/2020/24) 6. cikkének (1), (3) és (7) bekezdése és 7. cikke szerinti valamennyi határozat meghozatalára vonatkozó hatáskör tovább kell ruházni az Igazgatóság azon tagjára, akinek a Bankjegy Igazgatóság beszámol. Továbbá, az akkreditált gyártók azon tevékenységeivel kapcsolatos eljárásokat, amelyekhez az EKB előzetes írásbeli hozzájárulása szükséges az (EU) 2020/637 határozat (EKB/2020/24) 10. cikkének (1) bekezdése értelmében, egyszerűsíteni kell azáltal, hogy az ilyen előzetes írásbeli hozzájárulás megadására vonatkozó hatáskört továbbruházzák a Bankjegy Igazgatóság operatív szintjére.
                  
               
                     (3)
                  
                  
                     Az akkreditált gyártóknál végzett ellenőrzések során azonosított súlyos szabálytalanságok szükségessé tehetik az euro biztonságos kezelést igénylő alkotóelemeivel kapcsolatos releváns tevékenység azonnali hatállyal történő leállítását. Az EKB gyors reagálásának elősegítése érdekében az ilyen leállításokra vonatkozó határozatok meghozatalára vonatkozó hatásköröket tovább kell ruházni a Bankjegy Igazgatóság operatív szintjére.
                  
               
                     (4)
                  
                  
                     Az (EU) 2016/1975 európai központi banki határozat (EKB/2016/39) (2) az Igazgatóság EKB/2013/54 európai központi banki határozat (3) 3. cikkének (2) szerinti hatásköreire hivatkozik. Az (EU) 2020/637 határozat (EKB/2020/24) hatályon kívül helyezte az EKB/2013/54 határozatot. Az egyértelműség érdekében az (EU) 2016/1975 határozatot (EKB/2016/39) is hatályon kívül kell helyezni.
                  
               
                     (5)
                  
                  
                     Az Igazgatóság kollektív felelősségének biztosítása érdekében az Igazgatóság azon tagja által, akire a hatáskör átruházásra kerül, vagy a továbbruházásnak megfelelően a Bankjegy Igazgatóság működési szintjén meghozott határozatokat évente jelenteni kell az Igazgatóságnak,
                  
               ELFOGADTA EZT A HATÁROZATOT:
         
            1. cikk
            A gyártók akkreditációjára és az EKB előzetes írásbeli hozzájárulásának megadására vonatkozó hatáskörök továbbruházása
            
               (1)   Az Igazgatóság az (EU) 2020/637 határozat (EKB/2020/24) 6. cikkének (1), (3) és (7) bekezdése, valamint 7. cikke szerinti, a gyártók akkreditációjára vonatkozó határozatok meghozatalára vonatkozó hatáskört továbbruházza az Igazgatóság azon tagjára, akinek a Bankjegy Igazgatóság beszámol.
            
            
               (2)   Az Igazgatóság az (EU) 2020/637 határozat (EKB/2020/24) 10. cikkének (1) bekezdése szerinti, az EKB előzetes írásbeli hozzájárulásának megadására vonatkozó hatáskört továbbruházza a Bankjegy Igazgatóság igazgatójára és a Bankjegy Igazgatóság Pénzkezelési Főosztályának vezetőjére azokban az esetekben, amikor az akkreditált gyártó eleget tesz a határozat 3. és 4. cikke szerinti valamennyi vonatkozó akkreditációs követelménynek, valamint a határozat 9. cikke szerinti valamennyi vonatkozó kötelezettségnek.
            
         
         
            2. cikk
            Az euro biztonságos kezelést igénylő alkotóelemeivel kapcsolatos tevékenység azonnali leállításáról szóló határozatok meghozatalára vonatkozó hatáskör továbbruházása
            Az Igazgatóság az euro biztonságos kezelést igénylő alkotóelemeivel kapcsolatos tevékenységnek az (EU) 2020/637 határozat (EKB/2020/24) 14. cikkének (1) bekezdésével összhangban való, akkreditált gyártó általi azonnali leállítását előíró határozatok meghozatalára vonatkozó hatáskört továbbruházza a Bankjegy Igazgatóság személyzetének azon két tagjára, akik jogosultak a határozat 11. cikke szerinti ellenőrzések végzésére.
         
         
            3. cikk
            Adatszolgáltatási kötelezettség
            
               (1)   Az Igazgatóság azon tagja, akinek a Bankjegy Igazgatóság beszámol, az előző naptári évben az 1. cikk (1) bekezdése alapján hozott határozatokról szóló éves jelentést terjeszt az Igazgatóság elé, kivéve, ha nem került sor ilyen határozathozatalra.
            
            
               (2)   A Bankjegy Igazgatóság az előző naptári évben az 1. cikk (1) bekezdése és a 2. cikk alapján hozott határozatokról szóló éves jelentést terjeszt az Igazgatóság elé, kivéve, ha nem került sor ilyen határozathozatalra.
            
         
         
            4. cikk
            Hatályon kívül helyezés
            Az (EU) 2016/1975 határozat (EKB/2016/39) ezennel hatályát veszti.
         
         
            5. cikk
            Hatálybalépés
            Ez a határozat a címzettekkel történő közlése napján lép hatályba.
         
         
            6. cikk
            Címzettek
            Ennek a határozatnak a címzettjei az euro biztonságos kezelést igénylő alkotóelemeinek és az euro alkotóelemeinek gyártói és akkreditált gyártói.
         
         
            Kelt Frankfurt am Mainban, 2021. július 27-én.
            
               
                  az EKB elnöke
               
               Christine LAGARDE
            
         
         
            (1)  HL L 149., 2020.5.12., 12. o.
         
         
            (2)  Az Európai Központi Bank (EU) 2016/1975 határozata (2016. november 8. az ideiglenes akkreditáció megadására vonatkozó hatáskör átruházásáról (EKB/2016/39) (HL L 304., 2016.11.11., 9. o.).
         
            (3)  Az Európai Központi Bank EKB/2013/54 határozata (2013. december 20.) az euro biztonságos kezelést igénylő alkotóelemei, valamint az euro alkotóelemei előállítóinak akkreditációs eljárásáról és az EKB/2008/3 határozat módosításáról (HL L 57., 2014.2.27., 29. o.).